સનીને પાકિસ્તાનમાં આફતાબ નામના માણસના ઘરમાં રાખવામાં આવે છે. આફતાબ પણ બૉલીવુડનો ચાહક છે અને તે પાઇરેટેડ સીડીનો ધંધો કરે છે. આફતાબ નિયમિત રીતે ભારતની સરહદમાં ઘૂસીને નવી હિન્દી ફિલ્મ લઈ આવે છે. આફતાબ અને સની વચ્ચે દોસ્તી થાય છે, પણ સામે મેહમૂદ અને જાવેદ છે, જેઓ બન્ને પોતપોતાના મિશન પર કામ કરી રહ્યા છે. એક તબક્કો એવો આવી જાય છે કે સની એક નહીં ત્રણ-ત્રણ લોકોના કબજામાં આવી જાય છે અને ત્રણેત્રણના હેતુ જુદા છે. આફતાબ સનીને લઈને ફિલ્મ બનાવવા માગે છે. મેહમૂદ સનીને મારીને ભારતને પરચો આપવા માગે છે અને જાવેદ સનીનો ભારત વિરુદ્ધ ઉપયોગ કરવા માગે છે. જોકે એક તબક્કે સનીને હેલ્પ કરવા માટે આફતાબ તૈયાર થઈ જાય છે પણ તકલીફો તો પારાવાર છે.